C 417/6

Končno poročilo pooblaščenke za zaslišanje (1)

Zadeva M.10262 – META (FORMERLY FACEBOOK) / KUSTOMER

(Besedilo velja za EGP)

(2022/C 417/05)

1. Komisija je 25. junija 2021 prejela priglasitev predlagane koncentracije, s katero bi podjetje Meta Platforms, Inc., prej Facebook, Inc. (v nadaljnjem besedilu: podjetje Meta (prej Facebook) ali Facebook) (2) pridobilo v smislu člena 3(1)(b) Uredbe Sveta (ES) št. 139/2004 (3) (v nadaljnjem besedilu: uredba o združitvah) izključni nadzor nad podjetjem Kustomer, Inc. (v nadaljnjem besedilu: Kustomer) (v nadaljnjem besedilu: predlagana transakcija). Za namene tega poročila se podjetji Meta (prej Facebook) in Kustomer skupaj imenujeta stranki.

2. Komisija je 2. avgusta 2021 sprejela sklep o začetku postopka na podlagi člena 6(1)(c) uredbe o združitvah, saj je prva faza preiskave, ki jo je izvedla, vzbudila resen dvom glede združljivosti predlagane transakcije z notranjim trgom.

3. Komisija je 3. avgusta 2021 podjetju Facebook izdala sklep v skladu s členom 11(3) uredbe o združitvah, s katerim je podjetje Facebook pozvala k predložitvi nekaterih informacij najpozneje do 10. avgusta 2021.

4. Komisija je v skladu s členom 10(3), drugi pododstavek, uredbe o združitvah 6. avgusta 2021 po uradni zahtevi podjetja Facebook z dne 5. avgusta 2021 podaljšala rok iz člena 10(3), prvi pododstavek, uredbe o združitvah, ki je določen za sprejetje sklepa na podlagi člena 8 iste uredbe v zvezi s predlagano transakcijo, za pet delovnih dni, kot je bilo zahtevano.

5. Komisija je 24. avgusta 2021 v dogovoru s podjetjem Meta (prej Facebook) v skladu s členom 10(3), drugi pododstavek, tretji stavek, uredbe o združitvah rok za sprejetje odločitve na podlagi člena 8 uredbe o združitvah podaljšala za deset delovnih dni.

6. Komisija je 18. oktobra 2021 sprejela ugotovitve o možnih kršitvah, ki jih je naslovila na podjetje Facebook. Ugotovitve o možnih kršitvah so bile podjetju Facebook uradno poslane istega dne, zato mu je bil odobren rok za predložitev pripomb do 3. novembra 2021. Podjetje Kustomer je bilo 19. oktobra 2021 prav tako obveščeno o sprejetju ugotovitev o možnih kršitvah in mu je bila ponujena priložnost, da zahteva različico, ki ni zaupna, če bi želelo predložiti (ločene) pripombe na podlagi člena 13(2) Uredbe Komisije (ES) št. 802/2004 (4).

7. Komisija je v ugotovitvah o možnih kršitvah izrazila predhodno stališče, da je verjetno in celo zelo verjetno, da bo predlagana transakcija bistveno ovirala učinkovito konkurenco v smislu člena 2(3) uredbe o združitvah. To bi bil rezultat vertikalnih neusklajenih učinkov na trg EGP ali svetovni trg programske opreme za upravljanje odnosov s strankami (v nadaljnjem besedilu: CRM) za službe za pomoč in podporo strankam, pa tudi na širši trga za programsko opremo CRM na splošno ter morebitne segmente vsakega takega trga.

8. Podjetje Facebook je 19. oktobra 2021 dobilo dostop do dostopnih dokumentov v spisu Komisije. Dodatno je bil dostop do spisa zagotovljen še 21. oktobra 2021, 29. oktobra 2021, 6. decembra 2021, 8. decembra 2021 in 10. decembra 2021.

9. Od strank nisem prejela nobene pritožbe ali dodatne zahteve v zvezi z dostopom do spisa.

10. Podjetje Meta (prej Facebook) je 3. novembra 2021 odgovorilo na ugotovitve o možnih kršitvah. Stranki nista zahtevali uradnega ustnega zaslišanja.

11. Podjetje Meta (prej Facebook) je 24. novembra 2021 predložilo zaveze v skladu s členom 8(2) in členom 10(2) uredbe o združitvah zaradi zagotovitve združljivosti predlagane transakcije z notranjim trgom in delovanjem Sporazuma EGP. Komisija je 26 novembra 2021 te zaveze tržno preverila.

12. Komisija je 3. decembra 2021 na podjetje Meta (prej Facebook) naslovila dopis o dejstvih, v katerem je izpostavila dodatne dejanske elemente v podporo predhodnim ugotovitvam iz ugotovitev o možnih kršitvah. Nekateri so že bili vključeni v spis v času ugotovitev o možnih kršitvah, druge pa je Komisija pridobila šele po sprejetju ugotovitev o možnih kršitvah. Komisija je na podlagi dodatne analize spisa ugotovila, da bi ti elementi lahko bili pomembni za sprejetje končne odločitve.

13. Podjetje Meta (prej Facebook) je 13. decembra 2021 predložilo pisni odgovor na dopis o dejstvih.

14. Komisija je 17. decembra 2021 v dogovoru s podjetjem Meta (prej Facebook) v skladu s členom 10(3), drugi pododstavek, tretji stavek, uredbe o združitvah rok za sprejetje odločitve na podlagi člena 8 uredbe o združitvah podaljšala za pet delovnih dni.

15. Podjetje Meta (prej Facebook) je po prejetju povratnih informacij od Komisije o predhodno predloženih zavezah 20. decembra 2021 predložilo revidirane in končne zaveze v skladu s členom 8(2) in členom 10(2) uredbe o združitvah zaradi zagotovitve združljivosti predlagane transakcije z notranjim trgom in delovanjem Sporazuma EGP (v nadaljnjem besedilu: končne zaveze).

16. V osnutku sklepa je navedeno, da je predlagana transakcija združljiva z notranjim trgom in delovanjem Sporazuma EGP ob doslednem spoštovanju končnih zavez.

17. V skladu s členom 16(1) Sklepa 2011/695/EU sem pregledala osnutek sklepa in ugotavljam, da se nanaša samo na očitke, v zvezi s katerimi sta imeli stranki priložnost izraziti svoja stališča.

18. Glede na navedeno menim, da je bilo učinkovito uveljavljanje procesnih pravic v tej zadevi spoštovano.

V Bruslju, 17. januarja 2020. Dorothe DALHEIMER

(1) V skladu s členoma 16 in 17 Sklepa 2011/695/EU predsednika Evropske komisije z dne 13. oktobra 2011 o funkciji in mandatu pooblaščenca za zaslišanje v nekaterih postopkih o konkurenci (UL L 275, 20.10.2011, str. 29) (v nadaljnjem besedilu: Sklep 2011/695/EU).

(2) Podjetje Facebook, Inc. se je 28. oktobra 2021 preimenovalo v Meta Platforms, Inc.

(3) Uredba Sveta (ES) št. 139/2004 z dne 20. januarja 2004 o nadzoru koncentracij podjetij (Uredba ES o združitvah) (UL L 24, 29.1.2004, str. 1).

(4) Uredba Komisije (ES) št. 802/2004 z dne 21. aprila 2004 o izvajanju Uredbe Sveta (ES) št. 139/2004 o nadzoru koncentracij podjetij (UL L 133, 30.4.2004, str. 1).